སྤྱིར་བཏང་བྱས་ན།ཞིས་ཅིན་ཕིང་ཟེར་བའི་མི་འདི་སྒང་ལ་སླེབས་པ་ནས་བཟུང་།ཁོས་ཁྱོན་ཡོངས་ནས་བོད་བཙན་པོའི་རྒྱལ་ཁབ་ཀྱི་སྐེ་རྩ་སྦར་གཅུར་བྱས་བྱུང་།དཔེ་མཚོན་བཅུ་ཁ་ཞིག་བགྲང་ན།བོད་རང་སྐྱོང་ལྗོངས་ཟེར་བའི་ཁུལ་དུ་རྒྱ་གཞུང་ལས་བྱེད་ཁྲི་ཚོ་གཉིས་བཅའ་སྡོད་བྱེད་དུ་བཅུག་ནས་ཞིང་འབྲོག་མི་དམངས་ཚོའི་རྐང་ལག་རྐྱང་སྐུམ་ཚུན་ཡར་ཞུ་བྱ་དགོས་པའི་ཚད་དུ་བསྐྱལ།ལྗོངས་ཕྱིར་སློབ་གཉེར་འགྲོ་མཁན་གྲྭ་བཙུན་ཡོངས་སུ་རྫོགས་པ་ཕ་ཡུལ་དུ་བཙན་འགུག་བྱས།ལྗོངས་ནང་ཁུལ་དུ་བོད་མིས་ཁ་པར་ཨང་ཀི་གཅིག་ལས་ཉོ་མི་ཆོག་ལ་སྒོར་མོ་ནང་འཇུག་བྱས་ནའང་ཐོབ་ཐང་ལག་ཁྱེར་སྟོན་དགོས།ལྗོངས་ནང་ཁུལ་གྲོང་གསེབ་ཡན་དུ་རྒྱལ་གཅེས་སློབ་གསོ་ལྡབ་འགྱུར་གྱིས་མང་དུ་བཏང་ནས་མི་སེར་འཚོ་བ་དཀའ་ཁག་དཔེ་མེད་བཟོས།ཉེ་ཆར་བཏོན་པའི་དགག་ཡིག་རྒྱབ་ཤ་དཀར་པོའི་རྣམ་འགྱུར་སྔོན་ཚུད་གང་ལས་ཀྱང་ངམ་གནག་ཅིང་གདུག་རྩུབ་ལྷག་ཏུ་ཆེ།ཞིས་ཀྱི་ཁ་རྒྱབ་དཔུང་རོགས་ཡོད་དུས་ཀྲུའུ་ཡིས་སྐད་ཤུགས་ཆེན་པོས་དབུ་མའི་ལམ་འདི་ཉིད་མི་མགོ་སྐོར་གཏོང་བྱེད་རེད་ལབ།ད་ཐེངས་བོད་སྐོར་བཞུགས་མོལ་ཚོགས་འདུ་ཐེངས་དྲུག་པ་ཟེར་བས་སླར་ཡང་དབུ་མའི་ལམ་ས་གཏོར་གནམ་གཡུག་བྱས།ཞིས་ཅིན་ཕིང་འདིས་ཤུགས་ཕུད་དེ་རྒྱལ་སྤྱིར་གནོན་ཤུགས་སྤྲད་པས་གོང་ས་མཆོག་གི་རྒྱལ་སྤྱིའི་འཁོར་རྒྱ་ཇེ་ཆུང་ཇེ་དོག་ཏུ་བཏང་།ད་དུང་བོད་ཕྱི་ནང་འགྲོ་འོང་ཕལ་ཆེར་རྒྱུན་བཅད་ཚར་ཡོད།